DA Den Europæiske Unions Tidende CE 88/376

(2004/C 88 E/0382)

SKRIFTLIG FORESPØRGSEL P-1931/03

af Horst Schnellhardt (PPE-DE) til Kommissionen

(5. juni 2003)

Om: Tiltrædelseslandenes gennemførelse af EU-levnedsmiddelstandarder

Ifølge diverse avisartikler har tiltrædelseslandenes virksomheder alvorlige problemer med at gennemføre EU-levnedsmiddelstandarderne.

Kommissionen bedes i den forbindelse besvare følgende spørgsmål:

1. Hvor alvorligt skal disse oplysninger opfattes?

2. Hvor mange virksomheder i Polen og Ungarn har anmodet om overgangsfrister? Hvor stor en procentdel udgør disse af det samlede antal virksomheder?

3. Hvilke foranstaltninger har Kommissionen truffet for at sikre, at virksomheder i levnedsmiddelindustrien lukker pr. 1. maj 2004, hvis de ikke har gennemført hygiejneforskrifterne?

Svar afgivet på Kommissionens vegne af Günter Verheugen

(30. juni 2003)

Kommissionen overvåger nøje fødevaresikkerhedsspørgsmålene i tiltrædelseslandene. Fra og med tiltrædel-sesdagen skal alle nye medlemsstater anvende de høje EU-standarder som fastlagt i acquis communautaire.

Generelt er der i kandidatlandene allerede gjort store fremskridt med hensyn til fødevaresikkerheden. Der er ingen tvivl om, at EU-tiltrædelsen vil forbedre fødevaresikkerhedsniveauet mærkbart i disse lande.

Levnedsmiddel- og Veterinærkontorets regelmæssige besøg, peergruppe-undersøgelser samt andre besøg suppleret med forskellige overvågningsredskaber såsom overvågningstabeller og sammenligningstabeller gør det muligt for Kommissionen nøje at følge udviklingen i tiltrædelseslandene. Alle problemer, der hidtil er konstateret, er blevet meddelt de respektive lande. Hvis der på tiltrædelsestidspunktet viser sig mangler med hensyn til fødevaresikkerheden, vil der blive truffet passende foranstaltninger, herunder eventuelt beskyttelsesforanstaltninger i snæver forstand, for at beskytte forbrugerne i EU.

Hvad angår fødevarevirksomhederne i Polen og Ungarn, blev der ved afslutningen af tiltrædelsesforhandlingerne i december 2002 indrømmet et begrænset antal overgangsperioder. 370 kødvirksomheder i Polen (herunder frysehuse og fiskeforarbejdningsvirksomheder) fik sådanne overgangsperioder. De repræsenterer 13 % af det forventede samlede antal polske kødvirksomheder ved tiltrædelsen. Der blev desuden indrømmet overgangsperioder for 169 polske mejerivirksomheder, svarende til 51 % af det forventede samlede antal polske mejerivirksomheder ved tiltrædelsen. Disse overgangsperioder gælder for Polen indtil den 31. december 2007. I Ungarn blev der givet overgangsperioder til 44 større kødvirksomheder, eller 7 % af det samlede antal ungarske kødvirksomheder. Disse overgangsperioder for Ungarn gælder indtil den 31. december 2006.

I overgangsperioden skal alle produkter fra virksomheder omfattet af en sådan overgangsforanstaltning mærkes specifikt, og de må kun afsættes lokalt. Der vil følgelig være forbud mod afsætning på det indre marked.

På grundlag af den overvågning, Kommissionen foretager, vil fødevarevirksomheder, der ikke har fået en overgangsperiode, og som ikke opfylder EU-fødevaresikkerhedskravene ved tiltrædelsen, blive nødt til at lukke. I mellemtiden yder Kommissionen hjælp til modernisering af fødevarevirksomheder i form af ekspertbistand via Informationskontoret for Teknisk Bistand (TAIEX) og peergruppe-undersøgelser, uddannelsesaktiviteter og twinning-programmet. Den yder også en betydelig finansiel støtte under PHARE og Sapard.